als_Latn dik_Latn sag_Latn
Tiranë, 24 shkurt 2015, NOA.al
- Shqipëria do të jetë sërish në qendër të vëmendjes së gjithë botës besimtare, si vendi i paqes dhe i vëllazërisë fetare, pasi është përzgjedhur si vendi mikpritës i takimit të 28-të Ndërkombëtar për Paqen, i cili do të mbahet në Tiranë në datat 6, 7 dhe 8 shtator 2015.
Ministri i Mirëqenies Sociale dhe Rinisë, Erion Veliaj tha se gjatë këtyre tre ditëve Tirana do shndërrohet në kryeqytetin e botës së besimit. Sipas tij, nuk janë dallimet mes besimeve, por janë dallimet midis një sistemi vlerash që pavarësisht besimit respekton diferencën dhe promovon paqen dhe një sistemi antivlerash që mban peng një besim të caktuar dhe në emër të atij besimi promovohet një kulturë dhune, e cila nuk ka asnjë lidhje me zotin dhe besimin.
Veliaj shtoi se ky takim do jetë një mundësi e mire për t’i dhënë Europës një arsye më shumë pse Shqipëria duhet të jetë një vend anëtar i Bashkimit Europian. “Besoj se ky do jetë një argument shumë i fortë dhe që flet më shumë se çdo fjalë tjetër pse Shqipëria duhet të jetë pjesë e Europës”, tha z. Veliaj, ndërsa bëri me dije se rreth 5 mijë të ftuarit në këtë aktivitet do kenë mundësi që të njihen me vlerat dhe kulturën shpirtërore të shqiptarëve, duke vizituar vende të ndryshme.
Ky aktivitet i rëndësishëm vjen në përkujtim të 20 Vjetorit të përfundimit të Luftës së Fundit në Ballkan dhe organizohet nga Komuniteti Sant’Egidio, në bashkëpunim me Konferencën Ipeshkvnore të Shqipërisë, Kishën Ortodokse Autoqefale të Shqipërisë dhe qeverinë shqiptare. /a.s/noa.al
Komentoni mbi këtë lajm më poshtë. Nëse keni diçka për të raportuar mbi këtë temë, na shkruani tek pr@noa.al
als_Latn als_Latn als_Latn als_Latn als_Latn als_Latn